Mercè Sampietro presenta a Artedó el seu curt "Turismo" — RàdioSeu 107.2 FM: notícies de La Seu d'Urgell, l'Alt Urgell i el Pirineu
Sou a: Inici / Notícies / Mercè Sampietro presenta a Artedó el seu curt "Turismo"
Mercè Sampietro presenta a Artedó el seu curt "Turismo"
Picurt també ha convidat aquest dissabte les actrius de Ventdelplà Anna Barrachina i Isabel Roccatti "El pantà d'Oliana", de Toni Lombarte, és una de les projeccions del dia, que es complementarà amb art al carrer, poesia, música i gastronomia
El Picurt, que des de dimarts ha ofert una selecció del millor cinema de muntanya, acaba aquest dissabte amb una gran tarda-nit de cinema a Artedó. L'organització ha convidat al certamen l'actriu Mercè Sampietro, que presentarà el curt "Turismo", la seva primera obra com a directora.
L’última jornada del Picurt també comptarà amb dues actrius catalanes de gran popularitat en aquests moments gràcies a la sèrie Ventdelplà: Anna Barrachina (amb una llarga trajectòria teatral, bona part amb la companyia La Cubana) i Isabel Roccatti (protagonista d’altres treballs com ara Temps de silenci, entre molts d’altres).
"El pantà d'Oliana", una de les projeccions
Les projeccions previstes són "El somni" i "Danzak", a dos quarts de sis de la tarda a l'Escola d'Artedó, i "Himalaya, le chemin du ciel", "El pantà d'Oliana", "Pantà d’Oliana" (de l'urgellenc Toni Lombarte), "Turismo", "Rush our dream", "Our wonderful nature", "Primer contacte" i "Algo que aprender", que es projectaran a dos quarts d'onze de la nit a la carpta instal.lada al poble.
Intèrprets de luxe
El curt "Algo que aprender", amb Roger Casamajor com a intèrpret, també s’inclou dins d’aquesta secció. Es tracta d’una història dirigida per Maria Eugenia Arteaga i també protagonitzada per Paper Monsoriu i Javier Martos. Algo que aprender (estrenat l’any 2008) ha participat en festivals d’Itàlia i Alemanya i ha rebut el premi al millor curt eròtic.
Un altre dels actors que es podran veure demà a la nit a la pantalla és Sergi López, al costat de Clara Segura i Mireia Matas, dirigits per Pau Escribano a Primer contacte.
Podeu consultar la informació sobre aquestes produccions a la web www.picurt.org. També es pot trobar el catàleg complet de la Mostra.
Art al carrer, poesia, música i gastronomia
Picurt inclou una sèrie d’activitats complementàries, com ara una taula rodona titulada "Producció local, difusió universal" (a l’escola d’Artedó a les cinc de la tarda), i diverses manifestacions d’art al carrer com la instal•lació Fel Felt de Sandra March; l’actuació de l’artesà Prezzemolo; el recital de poesia de Teresa Colom i Ester Fenoll; i música al carrer amb el Duet Marxant, format per Liv Hallum i Agustí Porta. També està previst el sopar popular "Cassola de tros" amb la col.laboració de l'Associació Gastronòmica "Colla Amics del Salla" i Vedella dels Pirineus Catalans.